
[bookmark: _GoBack]BASES REGULADORES ESPECIFIQUES PER A LA CONCESSIÓ DE SUBVENCIONS AL SECTOR EMPRESARIAL DE SANT CEBRIÀ DE VALLALTA AFECTAT ECONÒMICAMENT PER LA CRISI SANITÀRIA OCASIONADA PER LA COVID-19 2a CONVOCATÒRIA.


1. Objecte i finalitat

L’objecte d’aquestes bases és regular i fixar els criteris i el procediment de sol·licitud, tramitació, concessió, pagament i justificació de les subvencions, per tal de contrarestar els efectes econòmics negatius que han patit, els autònoms, establiments comercials i empresarials ubicats al terme municipal o tenir donada d’alta l’activitat amb domicili fiscal i social a Sant Cebrià de Vallalta, que han hagut de cessar la seva activitat temporalment com a conseqüència del Reial Decret 463/2020, de 14 de març, pel que es declara l'estat d'alarma per a la gestió de la situació de crisi sanitària ocasionada per la COVID-19 i les diferents ordres i disposicions que la regulen.

La finalitat és donar suport al conjunt del teixit comercial i de serveis de Sant Cebrià de Vallalta per tal de fer front a la situació excepcional actuals, mitjançant l’atorgament de subvencions.

2. Règim jurídic

La concessió d’aquestes subvencions es farà mitjançant el règim de concurrència competitiva, d’acord amb l’article 22 de la Llei 38/2003, de 17 de novembre, General de subvencions.

Les subvencions a les que fan referència aquestes bases tenen caràcter voluntari i eventual, són lliurement revocables en tot moment, no generen cap dret a l’obtenció de subvencions en anys posteriors i no es poden al·legar com a precedent.
La convocatòria està presidida pels principis d’igualtat i no discriminació, publicitat i transparència, concurrència, eficàcia, eficiència i objectivitat. L’atorgament de les subvencions es condicionen al compliment de la finalitat d’interès general.

En tot el que no preveuen expressament aquestes bases, són d’aplicació la Llei 38/2003, de 17 de novembre, general de subvencions, el Real Decret 887/2006, de 21 de juliol, pel qual s'aprova el Reglament de la indicada, Llei i les Bases d’execució del Pressupost General, la Llei 39/2015, d'octubre del procediment administratiu de les Administracions públiques, i altra legislació concordant.

3. Beneficiaris/àries

Poden beneficiar-se dels ajuts previstos en aquestes bases, les persones físiques o jurídiques, comunitats de béns, cooperatives, que desenvolupessin una activitat econòmica, productiva, comercials i/o de serveis abans de l’entrada en vigor Reial Decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada pel COVID-19, modificat pel Reial Decret 465/2020 i normes concordants.

4. Requisits

Les persones sol·licitants han de complir els requisits generals següents:

a) Tenir donada d’alta l’activitat amb domicili fiscal i social a Sant Cebrià de Vallalta, fixat amb anterioritat al mes de març del 2020 i acreditar-ne la seva titularitat. 
b) Estar inscrites en el règim especial d’autònoms de la Seguretat Social, en el cas de les persones físiques.
c) Estar al corrent de les seves obligacions fiscals i tributàries en el moment de presentar la sol·licitud, o de demostrar que s’ha demanat un aplaçament de les mateixes. 
d) No estar afectades per cap de les prohibicions conegudes a l’art. 13 de la Llei 38/2003, de 17 de novembre, General de Subvencions (en endavant LGS).

5. Criteris objectius d’atorgament de les subvencions

Aquesta línia de subvencions té com a objecte contribuir al manteniment del teixit econòmic i empresarial del municipi, per afrontar els costos de personal, subministraments, taxes i altres obligacions tributàries, préstecs a l’efecte de l’activitat, hipoteques o lloguers i qualsevol altre despesa vinculada amb l’activitat que s’han generat durant la vigència de l’estat d’alarma, atès que han estat considerats com a no essencials, i per tant la davallada i per tant, involuntària, del seus ingressos.

6. Import dels ajuts

El pressupost màxim que es destinarà per a la concessió de subvencions regulades en la present convocatòria serà de divuit mil sis-cents euros (18.600€) i anirà a càrrec de l'aplicació pressupostària 231 47900 "Ajudes a empreses (COVID-19)" i del pressupost vigent de la Corporació.

Es concedirà un únic ajut de 400€ per a cada empresari que reuneixi els requisits per ser beneficiari d’acord amb el que disposen aquestes bases.

7. Presentació de les sol·licituds.

7.1. Termini

El termini per a la presentació de sol·licituds començarà des de l'endemà de la seva publicació al BOP i el seu termini serà de 30 dies naturals.

7.2. Lloc de presentació i documentació

Les sol·licituds i altres tràmits associats al procediment de concessió, verificació i control de les subvencions s'han de formalitzar pel canal electrònic.

El formulari de sol·licitud i els models de declaració normalitzats restaran  disponibles a la pàgina web de l’Ajuntament de Sant Cebrià de Vallalta i s’hauran de presentar digitalment a través d’instància general a la seu electrònica de la Corporació.

Les sol·licituds han d’anar acompanyades dels models normalitzats a aprovats per a aquest efecte i  la documentació següents:

a) Sol·licitud de la subvenció. Identificació de qui subscriu la sol·licitud (representant /interessat)
b) Model Declaració jurada de no trobar-se inhabilitat per obtenir subvencions de les administracions públiques.
c) Model Declaració de no ser deutor amb la Hisenda Pública, d’estar al corrent de les seves obligacions amb la Seguretat Social i d’estar al corrent de les obligacions fiscals amb l’Ajuntament de Sant Cebrià de Vallalta
d) Escriptura de constitució de la societat i NIF, si es tracta d’una persona jurídica, o DNI, si es tracta d’una persona física.
e) Certificat de titularitat de compte bancari.

Un cop presentada la sol·licitud, s’atorgarà un període de 10 dies hàbils per esmenar la documentació requerida o aportar els documents preceptius, amb l'advertiment que si no ho fa es considera que desisteix de la seva petició, d'acord amb l'article 68 de la Llei 39/2015, d'1 d'octubre, del Procediment Administratiu Comú de les Administracions Públiques.

La inexactitud, la falsedat o l'omissió de caràcter essencial en qualsevol dada en el formulari de sol·licitud o document que l'acompanyi, poden deixar sense efectes aquest tràmit, des del moment en què es coneguin i amb l'audiència prèvia de la persona interessada, i, en conseqüència, poden comportar la inadmissió de la sol·licitud de la prestació, sens perjudici que puguin ser causa de revocació si es coneixen amb posterioritat a la concessió.

La subvenció s’entendrà tàcitament acceptada per la persona beneficiària pel sol fet de presentar la documentació justificativa, sense necessitat de supeditar aquesta acceptació a la publicació de l’acord de concessió.

8. Procediment de concessió i resolució

L’òrgan responsable de la instrucció del procediment per a l’atorgament de les subvencions previstes en aquesta convocatòria serà l’Alcaldia.

La proposta de concessió de les subvencions serà elaborada per una comissió qualificadora integrada per:
· L’Alcalde o persona en qui delegui,
· La Secretària de l’Ajuntament o persona en qui delegui 
· La Regidora de Promoció Econòmica.

S’examinaran conjuntament, en un sol procediment, totes les sol·licituds presentades dins del termini establert i es resoldrà en un únic acte administratiu.

La comissió avaluadora emetrà un informe sobre les sol·licituds presentades, i una proposta de subvencions a concedir. A l'informe s'expressaran, si n'hi ha, la causa o causes impeditives per a obtenir subvenció. L’informe s’elevarà a l’òrgan competent de resolució.

La Junta de Govern o l’Alcaldia serà l’òrgan competent per a la resolució de l’expedient de concessió de la subvenció.

L’òrgan competent per a la concessió podrà, discrecionalment, deixar deserta la convocatòria o no esgotar el crèdit total previst.

8.1       Termini de resolució i publicació

El termini per a la resolució i notificació de l'atorgament de les subvencions serà, com a màxim, de tres mesos, a comptar des de la data de presentació de les sol·licituds; transcorregut aquest termini sense notificació de la resolució del procediment tramitat, la sol·licitud s’entendrà desestimada.

La publicació en el Butlletí Oficial de la Província de Barcelona de l’acte de concessió substitueix la notificació i produeix els mateixos efectes, en aplicació de l’article 45 de la LPAC, en tractar-se d’actes integrants d’un procediment de concurrència competitiva. La publicació s’ha de fer en el termini de deu dies des de l’aprovació de la resolució de concessió i també s’ha de publicar en el Tauler d’anuncis electrònic del web de l’Ajuntament de Sant Cebrià de Vallalta.

La resolució del procediment posa fi a la via administrativa, i contra la mateixa es pot interposar recurs contenciós administratiu en el termini de dos mesos a comptar des del dia següent a la seva notificació. Alternativament i de forma potestativa, es pot interposar recurs de reposició davant el mateix òrgan que l’hagi dictat en el termini màxim d’un mes a comptar des del dia següent a la seva notificació.


9. Termini i forma de justificació

La documentació presentada d’acord amb el detall de la base 7.2 d’aquestes bases, tindrà a tots els efectes, el caràcter de documentació justificativa per tal de poder rebre les subvencions concedides d’acord amb les prescripcions establertes.

10. Pagament

El pagament de la subvenció concedida s’efectuarà en un únic pagament un cop aprovat l’atorgament definitiu mitjançant resolució per part de l’òrgan competent del 100% de l’import concedit mitjançant transferència bancària al compte bancari a favor del beneficiari.

11. Compatibilitat amb altres subvencions

Les subvencions regulades en aquestes bases són compatibles amb altres ajuts, subvencions, prestacions i ingressos per a la mateixa finalitat, procedents d'altres administracions o ens públics o privats, ja siguin d'àmbit local, nacional, estatal, de la Unió Europea o d'organismes internacionals. El conjunt d'aportacions no podrà superar la totalitat del cost de les actuacions subvencionades.

